Pacientë me Ebola që nuk kanë ku të trajtohen
Në një qendër pritjeje të improvizuar në Makeni të Sierra Leones, dhjetëra njerëz të sëmurë presin për një vend në ambulancën e radhës
Dr. Osman Bah, drejtor i spitalit qeveritar të Makenit, thotë se rastet me Ebola janë shtuar ndjeshëm në javët e fundit. Ky kompleks universitar është duke u përdorur si një qendër pritjeje e improvizuar. Në mungesë të qendrave të trajtimit, këta njerëz të sëmurë nuk kanë ku të shkojnë tjetër. Pacientë me rrezik të lartë ngjitjeje të sëmundjes qëndrojnë në hapësira të hapura. Një grua rri ulur në dysheme, tepër e sëmurë për t’u ngritur. Të prekur të tjerë grumbullohen së bashku në shtretër. Një fëmijë qëndron i vetëm. Ata presin dhe shpresojnë për një vend në ambulancën e radhës. Një numër në rritje zonash të reja me shpërthim të epidemisë po krijohen në të gjithë vendin, thotë koordinatorja në terren e organizatës Mjekët pa Kufij Axelle Vandoornick. Nuk ka një mënyrë për të kuptuar se cilët nga pacientët në pritje janë të prekur nga Ebola. Megjithatë, ata mbahen së bashku. Personeli mjekësor këtu ka vetëm pak trajnim ose përvojë në lidhje me Ebolën. Pajisjet mbrojtëse janë të pamjaftueshme. Dr. Bah thotë se tre anëtarë të stafit kanë vdekur. Një nga repartet e improvizuara është bosh. Shtretërit janë të pistë. Pako ilaçesh shihen mbi grumbuj rrobash të lëna nga pacientët e larguar. Njëzet e pesë pacientë të konfirmuar me Ebola u larguan prej këtu drejt qendrës së trajtimit të Mjekëve pa Kufij në Kailahun natën e kaluar. Katër vdiqën gjatë udhëtimit 16-orësh.Dr. Vandoornick thotë se çdo ditë numrat po rriten. Dy pacientë të rinj sapo u sollën. Një djalë i vogël shfaq simptoma të Ebolës. Pavarësisht rrezikut, e ëma nuk rresht së qëndruari pranë tij. ..." thotë një shofer ambulance. Dr. Vandoornick thotë se disa rrethe nuk kanë qendra të tyre për trajtimit e Ebolës. Dr. Bah thotë se ai nuk ka shpresë që situata do të përmirësohet. Qendra amerikane për Kontrollin e Sëmundjeve po paralajmëron se pa një shtim të madh të ndihmës ndërkombëtare, rastet me Ebola mund arrijnë në 1,4 milion deri në janar. Ndërkohë pacientët qëndrojnë në pritje, me frikën se mund të vdesin, në një qytet ende pa një qendër për trajtimin ose testimin e Ebolës.